Kristian Pihl Lorentzen (V), 2013-11-21:
Med lovforslag nr. L 58 har vi her et eksempel på et lovforslag, der simpelt hen rammer ved siden af skiven, og den påstand vil jeg naturligvis gerne begrunde.
Lovforslaget indebærer, at bøderne for brud på godskørselsloven og buskørselsloven forhøjes dramatisk til 5.000 kr. for mindre forseelser, 15.000 kr. for alvorlige forseelser og 35.000 kr. for meget alvorlige forseelser.
Ved særligt skærpende omstændigheder kan bøderne overstige 35.000 kr., f.eks. ved ulovlig kørsel gennem længere tid, eller når der er tale om gentagne overtrædelser.
De nuværende bødesatser ligger på mellem 1.000 kr. og 25.000 kr.
Venstre kan ikke støtte en sådan skærpelse, som vi ikke kan se har nogen som helst begrundelse i virkeligheden, som den ser ud ude på de danske veje.
For det første blev bødesatserne for brud på godskørselsloven og buskørselsloven hævet markant så sent som i 2012.
Venstre undrer sig over, at regeringen vil hæve satserne igen allerede nu frem for at lade de nye bøder få lov til at virke i praksis i en rimelig tid.
Vi har ikke set bevis for, at de danske lastbilvognmænd eller busvognmænd i det seneste halvandet år har brudt loven i forøget omfang, og hvorfor så denne nye straffeaktion?
Vognmænd skal naturligvis overholde love og regler, så vi har en fair konkurrence og sikkerhed på vejene, men jeg forstår ikke behovet for at hæve hele bødeniveauet så kort tid efter den seneste skærpelse; det rammer simpelt hen ved siden af skiven.
For det andet mener Venstre, at de foreslåede bødesatser er helt ude af proportioner i forhold til de konkrete forseelser.
Vi savner en ekstra kategori af sanktioner i de tilfælde, hvor en vognmand eller en chauffør utilsigtet kommer til at begå en bagatelagtig forseelse.
I sådanne tilfælde kunne politiet passende give en advarsel, en tilrettevisning eller en lille bøde på f.eks. 1.000 kr. For det tredje rammer regeringen ved siden af i forhold til målet om at forebygge ulovlig cabotagekørsel.
Venstre vil også bekæmpe ulovlig cabotagekørsel, men det skal ske ved, at risikoen for at blive afsløret ved en af vejkontrollerne bliver stor.
Vi hilser det derfor velkommen, at politiets vejkontroller er blevet styrket de seneste år, og det ser ud til at have en afskrækkende effekt, eksempelvis er det kun en forsvindende lille del på omkring 2 pct. af de kontrollerede lastvogne, der har brudt reglerne om cabotagekørsel.
De to procent inkluderer vel at mærke alt fra småforseelser og op til store, alvorlige forseelser – det har vi ikke noget sikker statistik på.
Men spørgsmålet melder sig: Hvorfor nu hæve bøderne dramatisk igen frem for at lade de skærpede vejkontroller have deres virkning?
Det rammer ved siden af skiven.
For det fjerde er Venstre af den klare opfattelse, at den foreslåede generelle hævelse af bøderne i særlig grad vil ramme danske lastbilvognmænd og danske busvognmænd.
Det kan ikke undre nogen, at der i høringssvarene spores en dyb skepsis over for lovforslaget.
Eksempelvis er det komplet uforståeligt for de danske busvognmænd, at de som en følgevirkning af cabotagedebatten skal udsættes for en dramatisk generel forøgelse af bøderne på helt op til 400 pct., og det blot halvandet år efter, at de seneste forøgelser blev vedtaget her i Folketinget.
Regeringen lægger simpelt hen op til at skyde gråspurve med kanoner.
På denne baggrund må jeg konkludere, at dette lovforslag rammer ved siden af skiven.
Det er simpelt hen et overflødigt lovforslag, og det er ude af proportioner.
Vi skal i stedet fortsætte med effektive vejkontroller, så vi afslører de brodne kar i branchen, danske som udenlandske, der helt bevidst omgår reglerne for at tilrane sig konkurrencefordele.
Venstre kan ikke støtte lovforslaget, men hvis den situation skulle opstå, at ministeren under udvalgsbehandlingen ønsker en forhandling om fjernelse af tidsler i det her lovforslag, så møder vi naturligvis gerne op.